Хэкупсэ нэс
Хэку зауэшхуэм зи гуащIэрэ лIыхъужьыгъэкIэ къыхэжаныкIа Дукъуэ Хьэмид 1910 гъэм дунейм къытехьащ. Къуажэ курыт еджапIэм классиблыр къиухыжа иужькIэ егъэджакIуэхэм я курсхэм щIэтIысхьэжащ. ПэщIэдзэ классхэм я егъэджакIуэу, комсомол IуэхущIапIэм и секретару лэжьащ. 1932 — 1935 гъэхэм Дзэ Плъыжьым хэту къулыкъу ищIащ, связымкIэ взводым и унафэщIым и дэIэпыкъуэгъуу щытащ. 1939 гъэм ВКП(б)-м хыхьащ.
1941 гъэм и щэкIуэгъуэ мазэм Хьэмид зауэлI фащэр етIуанэу щитIэгъащ. 39-нэ шуудзэм и 1-нэ шуудзэ полкым хэту Ростов щIыналъэм щекIуэкIа зауэ гуащIэхэм хэтащ.
1942 гъэм и гъатхэпэ мазэм Хьэмид уIэгъэ хьэлъэ хъури, и узыншагъэм къимыхьыжу къэкIуэжащ. АрщхьэкIэ хэкум и щхьэхуитыныгъэм, абы и къэкIуэнум хуэгумыгъуэ щIалэр унэм щIэтысхьэжу щIэсахэм ящыщкъым. Нэмыцэ зэрыпхъуакIуэхэр Джылахъстэнейм къыщебгъэрыкIуэм, ар партизанхэм яхыхьащ. 1943 гъэм и щIышылэ мазэм, бийр щIыналъэм ирахужа иужькIэ, цIыхубэ хозяйствэр зэфIэзыгъэувэжхэми яхэтащ.
1944 гъэм и бадзэуэгъуэ мазэм Дукъуэр лъаIуэри зауэм тригъэзащ. 34-нэ топгъауэ полкым, иужькIэ 2-нэ Украинэ фронтым и 30-нэ топгъауэ бригадэм и взводым и командирым и дэIэпыкъуэгъу ящIащ. Сержант нэхъыжь Дукъуэ Хьэмид Венгрием, Чехословакием я щIыналъэ-хэр щхьэхуит щIыжыным щIэбэнхэм яхэтащ. Австрием щекIуэкIа зэхэуэ гуащIэм, Венэ къэзыщтахэм ящыщщ ар. Аращ текIуэныгъэ къыщахьам здэщыIари. 1945 гъэм и фокIадэ мазэращ Ду-къуэр къуажэм къыщыдыхьэжар.
ЗауэлI нэсым, лъэпкъым и къуэ пэжым Хэкум хуищIа псори къалъытэри Вагъуэ Плъыжь орден, «Зауэм къыщигъэлъэгъуа лIыгъэм папщIэ», «Венэ къызэрищтам папщIэ», «Германием зэрытекIуам папщIэ» медалхэр къратащ.
Зауэ нэужьым, пенсэм тIысыжын и пэ, Хьэмид и гуащIэ хилъхьэу щылэжьащ «Вагъуэ Плъыжь» колхозым. Ар колхозым и тхьэмадэу, парткомым и секретару, бригадэм и унафэщIу лэжьащ.
Зауэм, лэжьыгъэм я ветеран Дукъуэ Хьэмид 1985 гъэм дунейм ехыжащ. Абы и цIэфIым, лIыхъужьыгъэм, хэкупсэ лъагъуныгъэм нобэми щIэблэр щIапIыкI.
Дзэгъащтэ Нусэ.
